cyanic-selkie/wikianc huggingface dataset:
Disturbia (שיר)
השיר הוא שיר אפ-טמפו, דאנס-פופ ואלקטרו-פופ שהמילים שלו מבוססות על סרט בעל אותו שם אשר יצא שנה אחת קודם לכן, מילות השיר באופן כליי מתארות תחושות של חרדה, אימה ובלבול. השיר זכה לביקורות חיוביות ממבקרי המוזיקה ששיבחו את הסגנון האפל של השיר, את המילים שלו והקצב שלו וצוין כי הוא דומה לשירה "Don't Stop the Music". השיר זכה בפרס השיר הבין לאומי הטוב ביותר בטקס NJR Music Awards ואף הועמד לפרס גראמי בקטגוריית הקלטת הדאנס הטובה יותר.
השיר זכה להצלחה מסחרית אדירה כאשר הגיע למקום הראשון בין היתר בפלנדריה, ארצות הברית וניו זילנד והגיע לעשירייה הפותחת ב-20 מדינות ביניהם אוסטרליה, קנדה ובריטניה. בארצות הברית הוא שהה שבועיים במקום הראשון ובכך הפך לשיר הרביעי שלה שמגיע למקום הראשון ולשיר השלישי מהאלבום לעשות זאת. הקליפ לשיר בוים על ידי אנתוני מנדלר ומראה את ריהאנה במקומות שונים כמו תא כלא ותא גזים. מאז שיצא ריהאנה הקפידה לבצע אותו בכל סיבובי ההופעות שלה עד שנת 2016.
רקע וכתיבה
השיר נכתב על ידי אנדרה מריט, כריס בראון, בריאן קנדי ורוברט אלן והופק על ידי בריאן קנדי. השיר במקור היה מיועד להיות לבראון עצמו ולהיכנס כחלק מהמדורה המחודשת של אלבומו Grafiti אך בראון החליט לוותר על השיר לטובת שיר אחר מכיוון שחשב כי השיר מתאים יותר לאישה ולכן העביר את השיר לריהאנה. בראון אמר שההשראה שלו לכתוב את השיר הייתה "ללכת לכיוון מוזר". כאשר בראון נשאל כיצד הרגיש על ההחלטה לתת את השיר לריהאנה הוא אמר: ""זה כיף להיות יצירתי ואפילו אם יש לך מושג בראש שלך מה לכתוב, אתה יכול לכתוב אותו ולתת אותו למישהו אחר כי זה אולי לא מתאים לך באופן אישי, אבל זה יכול להיות רעיון שיש לך."
השיר הוקלט במהלך 2008 באולפני "Rocky Mountain Recorders" בדנוור, קולורדו. כאשר ריהאנה דיברה על הקלטת השיר בריאיון ל-"Digital Spy" היא אמרה: "נכנסתי לאולפן ועשיתי את דרכי, מצאתי את עצמי בבת אחת". בריאיון שנערך ב-"This Morning" אמרה ריהאנה כי השיר אינו בהכרח ניסיון אישי ספציפי, אלא הרגשות הכלליים של כאב נפשי, חרדה ובלבול. ריהאנה הסבירה עוד כי היא רוצה להקליט את השיר כי היא הרגישה כי המאזינים יוכלו להתייחס לנושא. כאשר אלבומה השלישי יצא, פנה אליה המנכ"ל לשעבר של דאף ג'אם אל. איי ריד, והציע לה להוציא את השיר ביחד עם השיר "Take a Bow". בריאיון ל-MTV News, אמר ריד: "זו הייתה הפעם הראשונה שריהאנה באמת באה אליי ואמרה, 'הנה השיר שאני רוצה להוציא'. היא ניגנה לי את השיר, וזה השתלט עליה, היא מבינה מה זה להיטים, והיא יודעת מה היא רוצה להגיד, היא במקום שבו היא יכולה לעשות את זה."
הרכב מוזיקלי
מבחינה מוזיקלית השיר הוא שיר אפ-טמפו דאנס-פופ ואלקטרו-פופ אשר הושווה לשירה "Don't Stop the Music". השיר נפתח בצעקה בסגנון סרטי אימה ולאחר מכן השיר מתחיל בפתיחה אשר מזכירה את שירה "Umbrella". השיר מורכב ממפתח B מינור אשר משלב בתוכו טכנו-פופ בצורה מתונה. טווח קולה של ריהאנה משתרע בשיר מתווים נמוכים (D3) לתווים גבוהים (E5) והשיר עוקב אחרי ההתקדמות של האקורד Bm-D-A-G בבתים ובפזמון. בנוסף יש בשיר שימוש באפקטים קוליים שונים כמו אוטו-טיון ו-vocoder.
מיקומים במצעדים
השיר הופיע לראשונה במקום ה-18 בארצות הברית ובכך הפך לשיר השישי של ריהאנה מהאלבום שמגיע לעשרים העליונים. לאחר חודשיים הוא הצליח להגיע למקום הראשון במצעד עם מכירות של 148 אלף עותקים ובכך הדיח את השיר "I Kissed a Girl" של קייטי פרי. מצמרת המצעד ובכך הפך לשיר הרביעי שלה שמגיע למקום הראשון במצעד מה שהפך אותה לזמרת הנשית השלישית שהצליחה להכניס הכי הרבה שירים למקום הראשון במצעד בעשור הראשון של המאה ה-21. בנוסף השיר הגיע גם למקום הראשון במצעד שירי הדאנס ובמצעד השמעות שירי דאנס של ארצות הברית. בנוסף הוא גם הגיע למקום הראשון במצעד שירי הפופ ובכך הפך לשיר השלישי שלה לעשות זאת. נכון ליוני 2015 השיר מכר 4.8 מיליון עותקים בארצות הברית ובכך הגיע למעמד פלטינה מרובעת במדינה. גם בקנדה השיר זכה להצלחה כאשר הצליח להגיע למקום השני ונשאר שם 5 שבועות.
בבריטניה השיר הגיע לראשונה למקום ה-47 עם שחרור המהדורה המחודשת של האלבום בעקבות מכירות דיגיטליות חזקות. לאחר שחרור הקליפ השיר שוב הגיע לאותו מקום ובסוף הגיע למקום השלישי. הוא נשאר בעשירייה הפותחת 11 שבועות ונהיה לשיר השמיני של ריהאנה להגיע לעשירייה הפותחת במדינה. בנוסף השיר הפך לשיר השלישי שלה ששהה הכי רהבה זמן במצעד הבריטי עם 36 שבועות. נכון לשנת 2010 השיר מכר 430 אלף עותקים במדינה.
בשאר אירופה השיר הצליח להגיע לעשירייה הפותחת ב-15 מדינות ובכך דורג במקום השני במצעד האירופאי. בצרפת השיר הגיע למקום הראשון ושהה בסך הכל במצעד הצרפתי 36 שבועות יותר מכל שיר אחר שלה. גם בפלנדריה השיר הגיע למקום הראשון ובולוניה למקום ה-4. בסופו של דבר הצליח להגיע השיר למעמד זהב בבלגיה עם מכירות של 10,000 עותקים. בספרד השיר הצליח להגיע למקום העשירי שם גם הגיע למעמד זהב. בנוסף הוא גם הצליח להגיע למקום השני בפינלנד, למקום השלישי בנורווגיה, למקום ה-4 באוסטריה, דנמרק, הונגריה, אירלנד, שוודיה, ושווייץ למקום ה-5 בגרמניה, למקום ה-7 בסלובקיה, ומקום ה-10 גם בצ'כיה והולנד. בנוסף הוא גם הגיע למקום הראשון בניו זילנד בכך הפך לשיר השלישי שלה לעשות זאת ובכך גם הגיע למעמד פלטינה במדינה על מכירות של 15 אלף עותקים. באוסטרליה הוא הצליח להגיע למקום ה-6 וגם הגיע למעמד זהב מהורדות דיגיטליות בלבד אך לאחר שחרורו בעותק פיזי הצליח להגיע למעמד פלטינה. נכון להיום השיר מכר 7.3 מיליון עותקים מה שהופך אותו לאחד מהשירים המצליחים ביותר בכל הזמנים.
רקע
הקליפ צולם ב-1 ביולי 2008 בלוס אנג'לס, קליפורניה. במקור פורסם כי הקליפ צולם ובוים על ידי הצלם והבמאי האמריקאי, דייוויד לה-צ'אפל, שביים בעבר את הקליפ לשיר Dirrty של כריסטינה אגילרה ואת הקליפ לשיר Rich Girl של גוון סטפאני, עם זאת, הקליפ בסופו של דבר בוים על ידי אנתוני מנדלר, שבעבר ביים את הקליפים לשיריה כמו "Shut Up and Drive", "Hate That I Love You" ו-"Take a Bow". הקליפ שוחרר ב-iTunes ב-22 ביולי 2008.
הרכב וביקורות
הקליפ מתחיל בתא עינויים סוריאליסטי, דמוי קרקס, שבו נראית, ריהאנה לבושה בשחור, עם איפור כהה, עם ציפורניים שחורות ארוכות, כשהיא לוחצת על המקשים של פסנתר כהה גדול ומסתכלת לתוך המצלמה. לאחר מכן השיר מתחיל וריהאנה נראית בתוך תא כלא ששני אנשים שומרים עליה ובמקביל היא נראית יושבת על כיסא מלכות ששתי נשים רוקדות לצידה. בפזמון של השיר נראית ריהאנה עם קבוצה של אנשים שמחזיקים אותה מול תא גזים ובמקביל נראית סצנה נוספת שלה לכודה במיטה שהיא לא יכולה לצאת ממנה. לאחר הפזמון נראית סצנה חדשה בה היא קשורה לעמוד שאש דולקת מולה. בבית שלפני הפזמון נראית ריהאנה שוכבת לצד בובה דמוית אדם מאחורי רשת מתכת. בפזמון השני היא נראית בתוך חדר צר וחשוך כשאר היא עוטה רשת עכביש על פניה ובמקביל נראה עכביש טרנטולה מהלך על הרצפה. בבית האחרון שלפני הפזמון החוזר נראית ריהאנה יושבת על כיסא אשר היא כבולה בשלשלאות בידיה ורגליה.
סיימון ווזיק-לוינסון מ-Entertainment Weekly אמר על הקליפ: "נראה שהיא נכנסה לקליפ "Closer" של Nine Inch Nails או לבית חולים פסיכיאטרי". בנוסף הוא כתב: כי "הווידאו הוא לא מה שהוא צפוי משיר דאנס-פופ, אבל זה גם מגניב ריהאנה מנסה משהו חדש." ג'יליאן מאפס מבילבורד כתב: "ריהאנה יצרה תמונה בלתי נשכחת ועצבנית הדומה יותר למרילין מנסון מאשר עמיתיה הנמצאים ב-Top 40 של המצעד [מצעד הבילבורד]." הקליפ דורג במקום ה-6 ברשימת הקליפים הטובים ביותר של שנות ה-2000 על פי הצבעה שנערכה. תמר אניטאי מ-MTV Buzzworthy כתבה: "האובססיה של ריהאנה שמתבטאת בטראנטולות מטושטשות, פאות, זאבים, ובחורים מפחידים, ומחוכים של S&M נראתה כל כך סקסית באופן טבעי!". מאוחר יותר הקליפ דורג במקום ה-5 ברשימת חמשת הקליפים הנפוצים ביותר של Buzzworthy.
הופעות חיות
ריהאנה הופיעה בפעם הראשונה עם השיר בטקס ה-VMA של 2008 הופעה שדורגה כההופעה העשירית הטובה ביותר אי פעם בתולדות הטקס על פי סקר שערך בילבורד ב-2011. בספטמבר אותה שנה ריהאנה טסה לצפרת בשביל לבצע את השיר בתוכנית סטאר אקדמי. ב-2009 היא חזרה לבצע את השיר שוב, הפעם במשחקי הסופרבול בפלורידה ביחד עם מספר שירים נוספים.
לאחר שחרור אלבומה הרביעי ריהאנה קיימה מופע לקידום האלבום בחסות נוקיה, במהלכו ריהאנה ביצעה את השיר לצד שירים נוספים. בפברואר 2010 ריהאנה הופיעה שוב בסופרבול בחסות פפסי במיאמי, פלורידה עם השיר לצד שירים נוספים שלה. באותו חודש הופיעה גם ב-AOL Sessions עם השיר לצד שירים אחרים שלה. במאי 2012 הופיעה בפסטיבל Radio 1's Hackney Weekend שם שוב ביצעה את השיר לצד שירים נוספים. בנוסף ריהאנה ביצעה את השיר במהלך סיבובי ההופעות Last Girl on Earth Tour ו-Loud Tour ובחלק מהיעדים בסיבוב ההופעות Good Girl Gone Bad Tour.
ביקורות
על הופעתה בטקס ה-VMA בריאן אורלוף מ-"People" אמר: "אחרי שבריטני [ספירס] עזבה את הבמה, הוא הועברה לריהאנה שהייתה בעלת מראה עתידני, ופתחה את הלהיט שלה "Disturbia" במופע בנושא גותי". בנוסף ההופעה הוכתרה כההופעה העשירית הטובה ביותר אי פעם בתולדות הטקס על פי סקר שערך בילבורד ב-2011. על הופעתה במהלך סיבוב ההופעות Last Girl on Earth Tour אמרה ליסה ווילטון מ-Calgary Sun: "הצד הגותי של ריהאנה יצא ובצד גותי אני מתכוונת שהיא שרה לצד רקדנים לבושים כעכבישים ענקיים ומרוחקים במהלך ההמנון האפלולי של הדאנס." על הופעתה במהלך סיבוב ההופעות Loud Tour אמר רוב ויליאמס מ-"Winnipeg Free": "ריהאנה שמטה את המעיל הכחול שלה וחשפה ביקיני מצופה יהלומים. את חוש האופנה שלה והרבה עור."
ארצות כתר בוהמיה
ארצות כתר בוהמיה (בצ'כית: Země Koruny české, בגרמנית: Länder der Böhmischen Krone, בלטינית: Corona regni Bohemiae) היו איחוד קבוע של תארים שונים ומדינות שהיו שייכות למלך בוהמיה, בתחומי האימפריה הרומית הקדושה.
שושלת פרמיסל
במאה ה-10 וה-11 התאחדה דוכסות בוהמיה יחד עם מוראביה שהפכה למרקיזות מוראביה בשנת 1182 תחת שלטון בית פרמיסל.
במהלך המלחמה בין בית הוהנשטאופן לבית ולף תמך אוטוקאר הראשון, דוכס בוהמיה בפיליפ משוואביה, מלך גרמניה, ובתמורה הועלתה הדוכסות בשנת 1198 למעמד ממלכה. בשנת 1200 ביטל אוטוקאר את בריתו עם פיליפ משוואביה ועבר לתמוך באוטו מבראונשווייג, אשר אישר בתמורה אף הוא את המעמד של ממלכת בוהמיה, ואף האפיפיור אישר את מעמדו.
אוטוקאר השני, מלך בוהמיה כבש את דוכסות אוסטריה בשנת 1251, את דוכסות שטיריה בשנת 1261, את אגרלנד בשנת 1266, את דוכסות קרינתיה, מרקיזות קרניולה ומרקיזות וינדיש בשנת 1269, ואת פריולי בשנת 1272. תוכניותיו להפוך את בוהמיה למדינה המובילה באימפריה, הובילו לסכסוך עם רודולף הראשון, מלך גרמניה, אשר כבש את נחלותיו ולבסוף הביס את אוטוקאר והרגו בקרב מרספלד.
בית לוקסמבורג
בשנת 1310 התחתן בנו של היינריך השביעי, קיסר האימפריה הרומית הקדושה - יוהאן, מלך בוהמיה עם אליזבת מבוהמיה, אחותו של וצלאב השלישי, מלך בוהמיה, והוכתר כמלך בוהמיה. בשנת 1314 ניסה יוהאן להיבחר במקום אביו כמלך הרומאים, אולם נכשל בכך, ולודוויג הרביעי, דוכס בוואריה הוכתר בתואר.
בשנת 1346 נבחר קרל מבוהמיה, בנו של יוהאן, מלך בוהמיה לאנטי-מלך ללודוויג, על ידי חלק מהנסיכים שהסתכסכו עם לודוויג, ואף נתמכו על ידי האפיפיור קלמנס השישי. בשנת 1347 מת לודוויג הרביעי, ועד מהרה הפך קרל לשליט היחיד באימפריה. בשנת 1348 איחד קרל את כל נחלות הכתר הבוהמי, ובשנת 1355 הוא הוכתר כקיסר האימפריה הרומית הקדושה. בשנת 1367 סיפח קרל את מרקיזות ברנדנבורג, אשר הייתה שייכת לאוטו החמישי, דוכס בוואריה, ובשנת 1373 העניק אותה לבנו וצלאב יחד עם ממלכת בוהמיה. בשנת 1378 מת קרל, ובנו וצלאב הרביעי, מלך בוהמיה ירש את נחלותיו. וצלאב אף הוכתר כמלך הרומאים, אולם בשנת 1400 הודח מתפקידו על ידי רופרכט השלישי, הנסיך הבוחר מפפאלץ. בשנת 1410 מת רופרכט, ובמקומו נבחר זיגמונד, מלך הונגריה, אשר נבחר גם למלך בוהמיה לאחר מותו של וצלאב בשנת 1419. זיגיסמונד סיים את הקרע המערבי בשנת 1417, ואף גבר על ההוסיטים בשנת 1434. בשנת 1437 מת זיגיסמונד, ועם מותו נכחד בית לוקסמבורג.
בשנת 1469 נכבשה מוראביה על ידי מתיאש הראשון, מלך הונגריה אשר טען לתואר "מלך בוהמיה" כנגד ייז'י מפודבראדי, מלך בוהמיה, והמלחמה נמשכה אף לאחר מותו של ייז'י מפודבראדי בזמן שלטונו של ולדיסלב השני, מלך בוהמיה, והסתיימה בשלום אולומואוץ בשנת 1479, ובו ויתר מתיאש על התואר מלך בוהמיה, אך המשיך להחזיק באדמות מוראביה.
בית הבסבורג
בשנת 1526 נהרג לאיוש השני, מלך בוהמיה והונגריה בקרב מוהאץ', ובעקבות כך הוכתר פרדיננד, ארכידוכס אוסטריה מבית הבסבורג למלך בוהמיה. פרדיננד שהחזיק כבר בארכידוכסות אוסטריה, ובנוסף ירש כעת חלק מממלכת הונגריה, צירף את כל הנחלות והקים את ממלכת הבסבורג.
בשנת 1804 הוקמה האימפריה האוסטרית ונכללו בה נחלות הכתר הבוהמי, ובשנת 1867 הן צורפו לחלק האוסטרי (ציסלייטניה) של האימפריה האוסטרו-הונגרית. בשנת 1918 הובסה האימפריה במלחמת העולם הראשונה, ונחלות הכתר הבוהמי צורפו לשטחי סלובקיה ורותניה הקרפטית להקמת צ'כוסלובקיה, למעט אזור צ'שין שנמסר לפולין.
גומייסה
גוֹמֵייסָה (מערבית الغميصاء - "אל-גמיסה" טרוטת העיניים), נקרא גם β בכלב קטן, הוא הכוכב השני בבהירותו בקבוצת הכוכבים כלב קטן עם בהירות מדרגה 2.89. במקור השם ניתן לפרוקיון, שייצג בחורה הבוכה על כך שנעזבה על ידי שתי אחיותיה, סיריוס וקאנופוס. כאשר התקבע השם פרוקיון, עבר השם גומייסה לכוכב הסמוך. כ-3 מעלות מדרום לגומייסה נמצא כוכב לויטן, אחד הכוכבים הקרובים ביותר למערכת השמש, אך למרות שהם נראים קרובים, גומייסה נמצא למעשה במרחק גדול בהרבה - כ-162 שנות אור ממערכת השמש, כלומר המרחק בינו ובין כוכב לויטן הוא כ-150 שנות אור.
תכונות
גומייסה הוא כוכב הסדרה הראשית כחול מסוג ספקטרלי B8 Ve, עם מסה של כ-3.5 מסות שמש ורדיוס של כ-2.8 רדיוסי שמש בקטבים ולמעלה מ-4 רדיוסי שמש בקו המשווה, זאת בשל מהירות סיבוב גבוהה מאוד שעומדת על לפחות 270 קילומטר בשנייה, קרוב לגבול שמעליו הכוכב מתפרק. בשל השוני ברדיוס גם טמפרטורת פני הכוכב אינה אחידה והיא גבוהה יותר בקטבים ומגיעה שם ל-13,700 קלווין לעומת כ-8,000 קלווין סביב קו המשווה. עוצמת ההארה של הכוכב היא בערך פי 150 מעוצמת ההארה של השמש באור נראה ובערך פי 185 בצירוף הקרינה העל-סגולה. בשל מהירות הסיבוב הגבוהה הכוכב מעיף חומר מפניו ויוצר דיסקת אבק המקיפה אותו ומגיעה למרחק של פי 35 מרדיוס הכוכב (כ-140 רדיוסי שמש). הקרינה העל-סגולה הנפלטת מהכוכב מייננת את החומר בדיסקה וגורמת לספקטרום פליטה של מימן, ובשל כך התוספת e לסוג הספקטרלי. בעבר דווח שבהירותו של גומייסה משתנה והוא סווג כמשתנה γ בקסיופאה, אך מדידות עדכניות יותר לא זיהו שינויים בבהירותו. לעומת זה זוהו פעימות לא רדיאליות שגורמות לשינויים מזעריים של כאלפית דרגת בהירות בתדירות של 7-8 שעות, תופעה שמוכרת בכוכבים נוספים מסוג זה. בשנת 2017 דווח על שינויים מחזוריים קטנים במהירות הרדיאלית של הכוכב שמצביעים על אפשרות לקיומו של בן זוג עמום עם מסה נמוכה של פחות מחצי מסת שמש, שמקיף את גומייסה בזמן מחזור של כ-170 ימים, אך לא נמצאו עדויות ישירות לקיומו של בן זוג כזה. ייתכן שבן הזוג הוא ננס לבן עמום מכדי להראות וייתכן שמדובר בכוכב שהיה בעבר המסיבי מבין השניים וכאשר עזב את הסדרה הראשית, התנפח והפך לענק אדום, איבד את רוב מסתו לטובת בן זוגו. עם זאת, ייתכן שהשינויים שנמדדו נובעים משינויים בכוכב עצמו ולמעשה אין לו כלל בן זוג.
פיליפ וולן
פיליפ וולן מדליה (OAM) (באנגלית: Philip Wollen, OAM; נולד ב-1950, בנגלור, הודו) הוא פילנתרופ אוסטרלי טבעוני, בין הפעילים הבולטים בתנועה לזכויות בעלי החיים ומומחה למימון חברות. במהלך הקריירה הבנקאית שלו, שימש כסגן נשיא חברת סיטיבנק וכמנכ"ל חברת סיטיגרופ אוסטרליה. בגיל 40, בעקבות ביקור בבית מטבחיים, החליט וולן לפרוש מעיסוקו, להקדיש את כל חייו לפעילות פילנתרופית ולתרום את כל הונו למען בעלי חיים ובני אדם במצוקה. בשנת 1990, ייסד את קרן האדיבות על שם וינסם וקונסטנס - באמצעותה הוא תומך ב-500 פרויקטים הפועלים להפחתת הסבל של בני האדם ובעלי החיים ב-40 מדינות ברחבי העולם.
בשנת 2005 זכה וולן במדליית מסדר אוסטרליה מטעם המלכה אליזבת השנייה על פעילותו ההומניטרית הבינלאומית וכן על פעילותו לרווחת בעלי חיים. בשנת 2006, זכה בפרס 'האוסטרלי ההומניטרי של השנה' מטעם הארגון 'Altruism Australia'. בשנת 2007, נבחר ל'איש השנה של אוסטרליה (ויקטוריה)' מטעם ממשלת אוסטרליה. בשנת 2013, זכה בתואר חבר של כבוד מטעם המרכז לאתיקת בעלי חיים של אוניברסיטת אוקספורד. בשנת 2014 זכה בתואר הכבוד 'אות הבוגר המצטיין' מטעם אוניברסיטת אדלייד על "מנהיגותו ותרומתו יוצאת הדופן למען ילדים, נוער, איכות הסביבה, בעלי חיים וחולים סופניים".
וולן נאם בישראל ב-25 בפברואר 2016, במסגרת אירועי הקונגרס הטבעוני השלישי.
ביוגרפיה
וולן חי עם אשתו טריקס במלבורן, אוסטרליה.
אהימסה
וולן מאמין בעקרון האהימסה לפיו יש לנקוט באי-אלימות כלפי כל היצורים בעולם. מילה זו, שנכתבה לפני 5000 שנה, היא לדבריו המילה היפה ביותר שנכתבה אי פעם בהיסטוריה. כאהימסן, וולן אינו מבחין בין סבלו של אדם לסבלו של בעל חיים, באומרו: "ביכולתם לסבול - כלב הוא חזיר, הוא דוב, הוא ילד". וולן מתנגד לא רק לאלימות המתבטאת במזון ובביגוד אלא גם באלימות הבאה לידי ביטוי במחשבה ובאמירה. את מחויבותו לעקרון אי האלימות הוא ממחיש באמצעות דיאלוג מהמחזה המלך ליר, בו המלך ליר שואל את הרוזן העיוור מגלוסטר: "איך אתה רואה את העולם?" והרוזן העיוור משיב: "אני רואה אותו ברגש".
זכויות בעלי חיים
כבנקאי נהנתן, וולן מעיד על עצמו שאהב לאכול פילה מיניון ולובסטר, אולם במסגרת עבודתו, בשנת 1990, ביקר בבית מטבחיים ששייך לאחד מלקוחותיו. המראות שראה בבית המטבחיים זעזעו אותו ושינו את חייו מהקצה אל הקצה. בעקבות חוויה זו, אימץ מיד אורח חיים צמחוני והפך לטענתו לאדם רחום באמת. לדבריו "כל מי שאוכל פגר של חיה תמימה שנרצחה - לא יכול לטעון שהוא רחום". הביקור בבית המטבחיים גרם לו להבין לעומק את המונח 'הבנאליות של הרוע' אותו טבעה חנה ארנדט. בשנת 2001 לערך, כשנחשף לדבריו לזוועות של תעשיית החלב והביצים, אימץ אורח חיים טבעוני. לתפיסתו, זכויות בעלי חיים אינן נפרדות מזכויות בני אדם מאחר שגם בני האדם הם בעלי חיים מסוג הומו ספיינס.
וולן טוען כי טבעונות אינה סוגיה הנוגעת רק לזכויות בעלי חיים אלא גם לזכויות אדם. הוא מצביע על הקשר בין תעשיית משק החי למשבר הרעב העולמי ולזיהום הסביבה וטוען כי הבחירה לאכול בשר היא למעשה סטירת לחי בפניו של ילד רעב. וולן טוען כי התנועה לזכויות בעלי חיים נלחמת עבור מי שהצדק נשלל ממנו, וכי תנועה זו היא התנועה החברתית הדגולה ביותר מאז התנועה לביטול העבדות. לדבריו, בני אדם מסוגלים לחוש אמפתיה כלפי בעלי חיים, אולם תעשיית משק החי פועלת על מנת להרחיק את סבלם של בעלי החיים מהתודעה האנושית, וכי ישנו מעין חוזה בלתי כתוב בין הצרכנים למוכרים לפיו הצרכן מבטיח לא לשאול והמוכר מבטיח לא לספר. וולן מצדד בשיפור רווחת בעלי החיים שבמשקים, אולם רואה בך צעד זמני בתוך התהליך העיקרי לביטול מוחלט של ניצול בעלי חיים.
במסגרת מאמציו של וולן להפסקת ניצול דובי המרה בסין, שכלואים במשך 26 שנים בכלובים קטנים, כתב את ספרו 'Tell Me… and Tell Me the Truth' עבור נלסון מנדלה, שהיה גם הוא כלוא במשך 26 שנים, בתקווה שמנדלה ידרוש את הפסקת ניצול הדובים. ספר זה יצא במהדורה מוגבלת וניתן לראשי מדינות, לזוכי פרס נובל ולמנהיגים בתחומים רבים נוספים.
בשנת 2012, וולן השתתף לצידו של פיטר סינגר בדיבייט מטעם מרכז וילר והמרכז לאתיקה ע"ש הקדוש ג'יימס  שנקרא 'האם יש להוציא את בעלי החיים מחוץ לתפריט?'. נאומו של וולן זכה לתהודה גדולה ואף נתפס בעיני רבים כנקודת השיא של הדיבייט.
ביולי 2013, תרם 10,000 דולר לשיקום קופי חוות מזור המשוחררים.
קרן האדיבות ע"ש וינסם וקונסטנס
קרן האדיבות ע"ש וינסם וקונסטס (באנגלית: Winsome Constance Kindness Trust) נוסדה על ידי וולן בשנת 1990 ונקראת של שם אמו (וינסם) וסבתו (קונסטנס). מטרת הקרן היא לקדם אלטרואיזם אפקטיבי כלפי כל בני האדם ובעלי החיים בעולם באמצעות חסות, תמיכה כלכלית וייעוץ לפרויקטים העוסקים בצדק חברתי ברחבי העולם. הקרן מתרכזת בחמישה תחומים אותם היא מכנה 'חמש האצבעות': ילדים, בעלי חיים, איכות הסביבה, חולים ונוער. במהלך השנים, הקרן מימנה בנייה ורכישה של אמבולנסים, בתי ספר, מרפאות, מקלטים, בתי יתומים, חוות שיקום לחיות בר ולחיות משק, מערכת הזנה טבעונית לחסרי בית וכן הלאה. הקרן אינה מגייסת תרומות מהציבור, ותורמים שפונים אליה בבקשה לתרום מתבקשים על ידה להעביר את תרומתם באופן ישיר לארגון חברתי על פי בחירתם.
קרן האדיבות עזרה במימון הפקת טרילוגיית ארת'לינגס. הסרט הראשון, ארת'לינגס, יצא לאור בשנת 2005. הסרט השני, Unity, יצא בשנת 2015, והסרט השלישי Beings נמצא בשלבי הפקה ועתיד לצאת בשנת 2020.
בכל שנה, מעניקה קרן האדיבות מדליה ופרס כספי בשווי 25,000 דולר לאדם פרטי עבור תרומה משמעותית ליצירת עולם טוב יותר. בין הזוכים בפרס קרן האדיבות ניתן למנות את ג'יין גודול, דייוויד אטנבורו, קולין קמפבל, מנקה גנדי, פול ווטסון וג'יל רובינסון.
בית האדיבות
אחד המיזמים הבולטים של קרן האדיבות הוא 'בית האדיבות'. בית האדיבות, שנוסד בשנת 2004, הוא שמו של בניין בבעלות קרן האדיבות הממוקם במלבורן באזור מסחרי שוקק המצוי בקרבת הפרלמנט האוסטרלי ואוניברסיטת מלבורן. מיזם זה נוצר תחילה כניסוי המציע עזרה לארגונים חברתיים והמשיך לרגל הצלחתו. בבניין שטח של 3716 מטר רבוע המשמש 300 פעילים מ-45 ארגונים חברתיים שונים. לרשות הארגונים הפועלים בבניין עומדים משרדים, חדרי ישיבות, אולם קולנוע, שירותי תחזוקה ואבטחה, שירותי דואר, מערכת מיזוג, חדרי מחשב, מקלחות, מטבחים וגלריה. 85% מהארגונים לא משלמים על דבר, והקרן מכסה את כל העלויות (לרבות ארנונה וחשבונות טלפון וחשמל), כך מאפשר בית האדיבות להפחית באופן משמעותי את ההוצאות האדמיניסטרטיביות של הארגונים החברתיים, ולהשקיע את התקציב שלהם באקטיביזם. וולן תכנן להרחיב את פעילות בית האדיבות אולם הכסף שיועד לכך הועבר לבסוף לנפגעי הצונאמי בהודו.
גשר ז'יבופיסני
גשר ז'יבופיסני (ברוסית: Живописный Мост; מילולית: הגשר הציורי) הוא גשר מעוגן כבלים הגבוה ביותר באירופה. הגשר חוצה את נהר מוסקבה במערב מוסקבה.
הגשר נפתח ב-27 בדצמבר 2007 וקיבל את שמו מרחוב ז'יבופיסני הסמוך.
המורכבות של הפרויקט הייתה בכך שבשני צדי נתיבי המים יש אזור טבע מוגן שבו הבנייה אסורה כתוצאה מכך הוצגה גרסה של הגשר, אשר אינו חוצה את נהר מוסקבה אלא נמתח לאורכו.
הקישוט המרכזי של הגשר היא קפסולת תליון זכוכית במשקל 1000 טון ואורך של 33 מטר. בתוך הקפסולה הייתה אמורה להיפתח מסעדה אבל הרעיון ננטש והוחלט להציב שם משרד רישום.
סיימון (סדרת טלוויזיה)
סימון הארנב (בצרפתית: Simon) היא סדרת אנימציה צרפתית המבוססת על סדרת הספרים של הסופרת סטפאני בלאק, אשר שודרה לראשונה בצרפת בשנת 2016. הסדרה עלתה לשידור בישראל בדיבוב לעברית בערוץ הופ! בשנת 2017.
עלילת הסדרה
סימון גר עם הוריו ואחיו הקטן אדם. יחד איתם ועם חבריו הוא מתמודד עם מצבים יום יומיים של עולם הילדים, כמו פחדים וקשיים, ופותר אותם בעזרת דמיון ותושייה.
יבגני פרולוב
יבגני קונסטנטינוביץ' פרולוב (ברוסית: Евгений Константинович Фролов; נולד ב-5 בפברואר 1988) הוא כדורגלן רוסי המשחק כשוער מועדון קריליה סובייטוב סמרה.
קריירת מועדונים
ב-29 ביוני 2019 הוא חתם בסוצ'י.
ב-2 בפברואר 2020 הוא חתם על חוזה לשנתיים עם קריליה סובייטוב סמרה. באפריל 2020 הוא העניק ריאיון לעיתונאי הספורט בו הוא מתח ביקורת על הנשיא פוטין, ואמר שהוא לא הצליח לנקוט בפעולה מוחשית לתמיכה בעסקים ובאוכלוסייה בעת המאבק התפרצות נגיף הקורונה ברוסיה.
בדיקת אולטרסאונד דופלר
דופלר צבע (Color Doppler; Color flow Doppler) היא צורת הצגה ויזואלית של מהירות הזרימה לפי סולם צבעים. תמונות דופלר צבע משולבות בדרך כלל עם תמונות בגווני אפור (B-mode) להצגת תמונות אולטרה-סאונד דופלקס - תמונה דו-ממדית המראה את המבנה האנטומי באפור ואת הזרימה בסקאלה צבעונית - ומאפשרת הדמיה בו זמנית של האנטומיה של האזור והזרימה. גרסה מתקדמת יותר של מכשיר זה מוסיפה מימד שלישי של כיוון הזרימה ביחס לכיווני זרימה אחרים ומכונה אולטרה-סאונד טריפלקס (triplex ultrasound).
בדיקות אלו שימושיות במיוחד לצורך איתור פתולוגיות קרדיווסקולריות, לרבות כאלו הקשורות לזרימת הדם במסתמי הלב ובעיות הנובעות מיתר לחץ דם פורטלי בכבד.
אופן פעולת המכשיר
המכשיר מתבסס על אפקט דופלר, שהוא תופעת שינוי התדירות הנצפית של גל, כתוצאה מתנועה יחסית בין מקור הגל לצופה, או תנועה של התווך בו עובר הגל. אולטרסאונד דופלר מכיל מתמר השולח גלים בתדירות מסוימת לעבר הרקמה הנבדקת. המכשיר קולט את השינוי בתדירות הגל המוחזר לעומת הגל המשודר ויודע לתרגם שינוי זה למהירות וכיוון הזרימה.
הגלים המוחזרים נקלטים על ידי המתמר. ההפרש בין התדירויות של הגל המשודר והמוחזר מנותחת באמצעות התמרת פורייה מהירה (FFT - Fast Fourier Transform). ניתוח זה, שהוא סוג של אנליזה ספקטרלית (spectral analysis), מוצג כגרף, כאשר ציר ה-X מייצג זמן וציר ה-Y מייצג את שינוי התדירות. כאשר הפרש התדירות חיובי, תנועת הנוזל היא לכיוון המתמר, וכשההפרש שלילי תנועת הנוזל היא לכיוון הרחוק מן המתמר. כמו כן, האותות עשויים להיות מוצגים בצורה גרפית נוספת, על פי סקאלת צבעים אופיינית המכוילת במכשיר, המייצגת את מהירות הזרימה וכיוונה. בנוסף, הגלים המוחזרים למתמר עשויים להיות מוצגים כקול, שניתן לשמעו באמצעות רמקול סטריאו, ומתאפיינים בצליל פעימה סינתטי ייחודי.
בין המשתנים המשפיעים על איכות המדידה נמצאים אלו:
קיימים שני סוגים של אולטרסאונד דופלר:
דופלר וסקולרי
מסייע לאתר פתולוגיות במערכת כלי הדם. הבדיקה מאפשרת לאתר הצירויות וחסימות בכלי דם. נפוצה בדיקת דופלר לעורק הקרוטיד לבדיקת אספקת הדם לראש. בדרך כלל יבוצע אולטרסאונד דופלר לפני הליכים כירורגיים כדי לקבל מידע נוסף טרם ההליך. דרך נוספת לשימוש בדופלר וסקולרי היא מעקב לאורך כלי דם והאזנה לגלי הקול; אם לא נשמע קול, ניתן לדעת כי קיימת חסימה.
בדיקת דופלר לעורק הקרוטיד נמצאת בשימוש נרחב. הבדיקה מאפשרת לאמוד את נפח ומהירות זרימת הדם למוח, ולהסיק מכך על התכנות או הסבר לבעיות רפואיות לרבות בעיות נוירולוגיות, בעיות ראייה, בעיות שיווי משקל והצרות העורק.
דופלר כלייתי
בדיקת דופלר הנמצאת בשימוש נרחב, היות שהיא מצליחה לקלוט כלי דם כלייתיים בקלות ומשמשת להערכת פרפוזיה. ניתן להשתמש בבדיקה לזיהוי זרימת דם בעורק הכלייתי ובעורקים הבין אונתיים בכליה. הבדיקה מאפשרת לאתר פקטורים שעלולים להעיד על סיכון לפתולוגיות.
אקוקרדיוגרפיה
בדיקה זו משמשת להערכת זרימת הדם אל, בתוך ומחוץ ללב. בעת ביצוע הבדיקה יש לוודא כי המתמר נמצא בקו מקביל ככל הניתן לכיוון זרימת הדם. בדיקה זו מאפשרת להעריך את מבנה ותפקוד המסתמים, לגלות זרימת דם אבנורמלית בין צידי הלב ולחשב את תפוקת הלב.
מוניטור דופלר עוברי
משמש להצגת דופק עוברי. השימוש במוניטור זה הוא בעיקר דרך האזנה ולא בצורה גרפית, לכן הוא מכונה גם Doppler auscultation.
דופלר כבד
בדיקה זו תשמש פעמים רבות לאבחון portal hypertension. פתולוגיה זו מיוצגת על ידי זרימת דם בכיוון הנגדי בוורידים הפורטליים. בנוסף הבדיקה תשמש להערכת הנזק לאיבר במצב של שחמת.
דופלר רקמות רכות
בבדיקה זו נעשה שימוש בהדמיית ריאות כדי להבדיל בין גושי רקמה רכה ממאירים לשפירים.
הדסה אשדות
הדסה אשדות (נולדה בשנת 1935) היא סופרת ומתרגמת ישראלית. פרסמה 3 רומנים ותירגמה לעברית ספרי ילדים ונוער מאנגלית ומצרפתית.
ביוגרפיה
הדסה אשדות נולדה בתל אביב, גדלה והתחנכה בירושלים. בעלת תואר ראשון בתיאטרון וייעוץ חינוכי מאוניברסיטת תל אביב ותואר שני בפסיכולוגיה מאוניברסיטה בהולנד.
אשדות היא פסיכולוגית משפחתית וזוגית, מטפלת בעמותות נט"ל ו"בשביל החיים" ומרצה באוניברסיטת תל אביב.
אשדות ערכה עם משה הורביץ לקט ליועץ החינוכי, "משפחות חד-הוריות והמערכת החינוכית" (1986), ששימש אנשי מקצוע רבים. היא חברה באגודת הסופרות והסופרים העבריים.
עד לפטירתו, הייתה נשואה לדב אשדות, שעבד בשגרירות ישראל בפריז. היא אמא לילד אחד ומתגוררת בהרצליה.
בנימין דה-פריס
ביוגרפיה
דה-פריס נולד בכפר אונסטוֶודה (Onstwedde) שבתחומי העיירה סטאדטקנאל (Stadskanaal), במחוז חרונינגן שבצפון-מזרח הולנד. כשהיה בן 4 עברה משפחתו להארלם שבקרבת אמסטרדם, ושם התחנך בגן ובבית ספר נוצרי, ולמד תורה מפי אביו, ר' נפתלי, ששימש כחר"ש (חזן, רבי ושוחט) בקהילה. בגיל 13 נשלח ללמוד בבית המדרש לרבנים ולמורים האשכנזי סעדת בחורים באמסטרדם (שם היה תלמידו של הרב ד"ר יקותיאל יעקב נויבואר). בהמשך למד באוניברסיטאות אמסטרדם וליידן פילולוגיה שמית ותולדות האסלאם. הוא התמנה לנשיא המזרחי בהולנד. נישא לבֶּרתה (ברכה) דה בֵּר (de Beer), נכדת הרב יוסף צבי דינר (אחותה, ציפורה, הייתה אשתו של הפילולוג וחוקר התלמוד פרופ' יעקב נחום אפשטיין).
בשנת 1934 עלה לארץ ישראל. בארץ שימש כמורה ומנהל בבתי ספר יסודיים. תחילה שימש כמנהל בית הספר היסודי של "המזרחי" בעפולה. ב-1936 התיישב בבת ים (בית וגן), בה שימש כמורה בבית הספר "תחכמוני" וכיהן כחבר המועצה המקומית הראשונה, שמונתה על ידי שלטונות המנדט. בהמשך כיהן כמפקח ומורה בבית ספר תיכון.
דה פריס היה ממנהיגי ארגון עולי הולנד בישראל. היה מראשי סיעת "יצירה ובנין" של הפועל המזרחי עם הקמתה ב-1941.
הוא לימד באוניברסיטאות תל אביב, בר-אילן והאוניברסיטה העברית בירושלים. עסק רבות בחינוך ליהדות ולתלמוד, וכתב מספר ספרי לימוד בנושא. במאמרו "להוראת התלמוד בבית הספר התיכוני החילוני", שהתפרסם ב"החינוך", המליץ דה-פריס על ייסוד "מגמה יהדותית" בבית-הספר הממלכתי, אשר בה יתפוס התלמוד מקום מרכזי.
דה-פריס נמנה עם יועצי הפרויקט הפרשני "דעת מקרא", וחיבר מספר ערכים באנציקלופדיה העברית, בהם הערך "הלכה". הוא פרסם מאמרים רבים בכתבי העת "סיני" ו"תרביץ". שימש כרב וערך חופות.
לבני הזוג דה-פריס לא נולדו ילדים, אולם הם אימצו תינוקת בשם רחל וילד נוסף בן 13 שעלה בגפו מסלובקיה במסגרת עליית הנוער בתחילת מלחמת העולם השנייה: לימים הרב עקיבא הכרמי, רבה של שכונת קריית שמואל בחיפה. רחל נישאה לאלחנן מאיר פרופסור לפסיכולוגיה. כלתה של רחל היא דפנה מאיר שנרצחה בפיגוע בעותניאל.
יפה'ן
יפה'ן הוא שם משפחה יהודי.
פול היימן
פול היימן (באנגלית: Paul Heyman; נולד ב-11 בספטמבר 1965) הוא מפיק בידור יהודי-אמריקאי, כותב, אמן, משווק, מקדם, מנג'ר היאבקות ופרשן, המופיע בארגון ההיאבקות WWE, בתוכנית סמאקדאון. הוא נמנע מלהשתמש במושג "מנג'ר", כשבמקום הוא מתאר את עצמו כ"סנגור" או כ"סוכן".
היימן היה הבעלים וחלק מצוות הקריאטיב מאחורי הארגון Extreme Championship Wrestling (ECW) משנת 1993 עד לסגירתו בשנת 2001. לפני שהיה הבעלים של הארגון ECW, הוא היה מנג'ר היאבקות תחת שם הבמה פול אי דיינג'רסלי בעיקר בארגון World Championship Wrestling, בנוסף לארגונים אחרים.
ב-WWE, היימן מחזיק בשיא כשהוא שימש כמנג'ר של שישה אלופי WWE: ברוק לסנר, ביג שואו, קורט אנגל, רוב ואן דאם, CM פאנק ורומן ריינס. היימן זוכה לשבחים רבים בקרב המבקרים על יכולות הניהול שלו ועל יכולות הדיבור שלו במיקרופון. היימן אף השתתף כמתאבק בקרב המרכזי על אליפות ה-WWE באירוע רבליון 2002.
החיים שלפני
פול היימן נולד ב-11 בספטמבר 1965, במחוז וסטצ'סטר, ניו יורק לאמה, סולמיטה (2009-1928) וריצ'רד היימן (2013-1926), עורך דין בולט וותיק מלחמת העולם השנייה. היימן הוא יהודי; אמו היא ניצולת שואה, שסבלה ממאורעות אושוויץ, ברגן-בלזן וגטו לודז'. בגיל 11, הוא הריץ עסק של הזמנת מוצרים ומכירת פריטים של אנשים מפורסמים ופריטי ספורט מביתו. עוד כשהיה נער, הוא סלל את דרכו אל מאחורי הקלעים של אירוע ארגון ההיאבקות של World Wide Wrestling Federation (WWWF) במדיסון סקוור גארדן כשעבד כצלם עיתונות. הוא קיבל שכר מהחברה על כמה מהתמונות שלו. בשנת 1985, כשהיה בגיל 19, הוא הפך לצלם, ולאחר מכן למפיק ולמקדם של מועדון הלילה "סטודיו 54" בניו יורק.
קריירה מוקדמת (1987–1988)
היימן החליט שהוא רוצה להיכנס לתעשיית ההיאבקות המקצועית כשראה את וינס מקמהן מראיין את סופרסטאר בילי גרהאם. הוא החל את דרכו כצלם, כשהיה בן 13, ורכש מעבדת צילום משלו כדי לצלם תמונות של מתאבקים מקצועיים בניו יורק. הוא פרסם עיתון משלו, בשם The Wrestling Times Magazine, וכתב עבור המגזין Pro Wrestling Illustrated. שנה לאחר מכן, הוא עבד עבור Capitol Wrestling Corporatio, חברת האב של ארגון ה-World Wide Wrestling Federation (WWWF), וקיבל כרטיס מעבר אל מאחורי הקלעים של המדיסון סקוור גארדן. היימן פגש את דאסטי רודס בצילומים של הארגון Jim Crockett Promotions, שם נכנס אל פגישת הפקה. בשנת 1985, היימן עבד כצלם עבור מועדון הלילה "סטודיו 54" בניו יורק. באותה השנה, הוא עבר לתפקיד המפיק במועדון זה.
ב-2 בינואר 1987, הוא ערך את הופעת הבכורה שלו כמנג'ר היאבקות בזירת הארגונים העצמאיים הצפון מזרחית לפני שעבר לתפקיד בולט יותר ב-Championship Wrestling from Florida. שם הוא עבד יחדיו עם קווין סאליבן ואוליבר הומפרדינק, ולאחר מכן השיג את שם הבמה שלו פול אי דיינג'רסלי כאות דמיון לדמות של מייקל קיטון בסדרת הסרטים של "ג'וני המסוכן". לאחר שהארגון CWF נקנה על ידי ג'ים קרוקט, בם בם ביגלו העביר אותו לממפיס לארגון Continental Wrestling Association (CWA) כדי להיות המנג'ר של טומי ריץ' ואוסטין איידול ביריבות שלהם נגד ג'רי לולר, שגלש עד לארגון American Wrestling Association (AWA), שם Original Midnight Express (דניס קונדריי ורנדי רוז) התחרו נגד איידול וריץ'.
הגימיק של פול אי דיינג'רסלי תאמה את אישיותו של היימן ואף הרחיבה אותה; ניו יורקר חצוף עם גישה יאפית, כשלעיתים החזיק בידו טלפון סלולרי אשר שימש מדי פעם כ"חפץ זר". לאחר שנפרד מארגון ה-AWA, היימן הגיע לארגון Continental Championship Wrestling, שהתבסס באלבמה. הוא הצטרף לקבוצה של אדי גילברט, כשמאחורי הקלעים האחרון היה הדמות הקובעת בארגון, והיימן שימש כעוזר שלו. היימן החל לצבור לעצמו מוניטין ככותב טלוויזיה ומפיק כששימש כדמות הקובעת בארגון Windy City Wrestling בשיקגו.
National Wrestling Alliance / World Championship Wrestling (1988–1993)
בשנת 1988, היימן עבר לארגון של ג'ים קרוקט, שם שימש פעם נוספת כמנג'ר של Original Midnight Express ביריבות שלהם נגד ה-New Midnight Express (בובי איטון וסטאן ליין) והמנג'ר שלהם, ג'ים קורנט. לאט לאט, דיינג'רסלי נכנס לתפקיד של השדר, כשהצטרף לג'ים רוס בשידורי הקרבות ברשת הטלוויזיה האמריקאית TBS. היימן הודה שהוא למד המון מהעבודה לצד רוס על פני מנטורים אחרים שהיו לפניו. תוך כדי שמילא מספר תפקידים ב-WCW, הוא עבד בארגון ICW ככותב, אך הוא פוטר במחציתו של היום הראשון במהלך צילומי הטלוויזיה הראשונים שלו.
בשנת 1991, WCW שינו את מערך הדמויות הרעות בארגון (דמויות אלה נקראות בשפת ההיאבקות המקצועית בשם "היל"), וכתוצאה מכך היימן חזר לתפקיד הדובר והמנג'ר, כששימש כמנג'ר של קבוצת הברית המסוכנת (גרסה חדשה של ארבעת הפרשים), כשריק רוד היה לב ליבה של הקבוצה. לפי היימן, הוא וסטון קולד סטיב אוסטין למדו את מלאכתם מרוד. היימן הוביל את רוד לזכייה באליפות ארצות הברית ואת הצוות של אנדרסון-איטון לזכייה באליפות הזוגות. הברית המסוכנת שלטה ב-WCW במהלך מרבית שנת 1992.
מורשת
עבודתו של היימן כמקדם זוכה לשבחים רבים על ידי מבקרים ואנשים בתעשיית ההיאבקות. אלוף העולם של ECW לשעבר, רייבן, אמר ש"הוא בעל המוח היצירתי ביותר שהעסק ראה". היימן ידוע כבעל יכולות הדיבור על המיקרופון הטובות ביותר בכל הזמנים.
דברת
דָּבְרַת הוא קיבוץ בעמק יזרעאל, שלושה קילומטרים צפון מזרחית לעפולה, בתחום השיפוט של המועצה האזורית עמק יזרעאל.
היסטוריה
היישוב נקרא על שם עיר הלוויים המקראית "דָּבְרַת" שבנחלת שבט יששכר, הנזכרת בספר יהושע, ואשר שמה השתמר בשם הכפר דבורייה הסמוך.
במהלך מלחמת העצמאות, בתחילת אפריל 1948, עברו כל חברי הקיבוץ ממעיין חרוד ומדברת אל "דברת עילית", שטח הקיבוץ כיום, שנרכש על ידי הקרן קיימת לישראל ב-1947. בעת המעבר מנתה הקבוצה 130 מבוגרים ו-25 ילדים. הבית הראשון בנקודה החדשה, ששימש כבית ילדים, נחנך ב-2 באוקטובר 1948.
הקיבוץ התפרנס בעבר בעיקר מענפי חקלאות השדה וענפי בעלי חיים, וכן משירותי דרך (פונדק דברת ותחנת דלק). בשנת 1995 הוקם בקיבוץ בית אבות סיעודי. כיום מעובדים שטחי החקלאות (שדה) בשותפות עם גורמים חיצוניים, והרפת משותפת עם מושב מולדת. וכן מגוון עסקים קטנים בתחומים מגוונים. הקיבוץ מופרט וישנה בו הרחבה קהילתית וכן שכונה לבנים חוזרים וחברים חדשים.
מחלוקת החישוב הכלכלי
מחלוקת החישוב הכלכלי התנהלה בין שתי מלחמות העולם במאה העשרים בין כלכלנים שביקרו את הסוציאליזם לבין חסידיו. המחלוקת התעוררה בעקבות מאמר של הכלכלן לודוויג פון מיזס מן האסכולה האוסטרית, ובו טען כי קיומה של כלכלה סוציאליסטית אינו אפשרי. בתגובה לטיעוניו נאלצו כלכלנים סוציאליסטים לשנות את ההגדרות למשק סוציאליסטי ולאופן פעולתו ולהכיר בחיוניותם של מנגנון שוק כלשהו ושל שימוש בכסף.
טיעונו של מיזס
בשנת 1920, זמן קצר אחרי עליית הבולשביקים לשלטון ברוסיה, פרסם מיזס את המאמר "חישוב כלכלי במדינות סוציאליסטיות". במאמר נטען כי היכולת לחישוב כלכלי חיונית לכל מערכת כלכלית מורכבת, וכי על מנת לבצע חישוב כזה יש צורך בכסף כיחידת חישוב, ובמחירים כדי לערוך החלטות כדאיות ביחס לייצור.
מיזס טען כי שני תנאים הם שקובעים אם ניתן לבצע חישוב כלכלי: ראשית, חישוב כלכלי בכלכלה מורכבת שיש בה חלוקת עבודה חייב לכלול גם מוצרים מדרג גבוה ולא רק מדרג נמוך, משום שאחרת לא ייווצרו יחסי חליפין. כלומר, אין די בחישוב המחיר של לחם (מוצר מדרג נמוך או מוצר סופי) — יש צורך גם ביכולת לחשב את מחיר התבואה או הקמח (מוצרים מדרג גבוה יותר); שנית, יש צורך באמצעי חליפין כללי, כסף, שישמש מכנה משותף בחישוב המחירים גם עבור מוצרים מדרג נמוך וגם עבור מוצרים מדרג גבוה.
בכלכלה סוציאליסטית טהורה המוצרים מדרג גבוה שייכים לקהילה, ולא ניתן להחיל עליהם חישוב והשימוש בכסף אמור להתבטל. בחברה כזו אפשר לקבוע את יחסי החליפין של לחם, סיגריות או כל מוצר מדרג נמוך (מוצר סופי) מול מוצר סופי אחר. חישוב כזה ביחס למוצרים מדרג גבוה בכלכלה סוציאליסטית אינו אפשרי הן משום שהוא אסור והן משום שלא ניתן לחשב את מחירם בלי מנגנון כלכלה חופשית שייצור את המחירים הללו ובלי כסף שישמש מדד מחיר. לדוגמה, לא ניתן לקבוע מהו מחירו של שק גרעיני חיטה כאשר אין לו מוכר ואין לו קונה ואין מנגנון שוק שיקבע מה מחירו.
לפיכך, מיזס טען שלמדינה הסוציאליסטית אין ברירה אלא לנקוט מדיניות כלכלית הבנויה על ניחושים ועל הערכות כלליות - "גישוש בחשכה" שיפגר באופן תמידי אחר ההתרחשות הממשית בשוק.
מיזס בחן את הטיעונים של אנגלס ומרקס בזכות תאורית הערך של העבודה כבסיס החישוב למחיר. תאוריה זו אינה מקובלת עליו (כמו על כלכלנים אחרים), אך כאן היא נפסלת משום שההנחה שערך המוצר נשאב מכמות העבודה המושקעת בו מתעלמת משאלת חומרי הגלם ואיכותם ומהפרשים באיכות העבודה. לדוגמה, מוצר א', שהופק על ידי פועל באמצעות שתי יחידות חומר גלם ושמונה שעות עבודה, ייחשב בעל ערך פחות ממוצר זהה שהופק על ידי פועל באמצעות שלוש יחידות חומר גלם איכותי פחות ב-10 שעות עבודה. במטבע דומה, מוצר שנוצר על ידי פועל מיומן וזריז ייחשב בעל ערך פחות ממוצר טוב פחות שהופק על ידי פועל מגושם ואיטי. מיזס מסכם (עמ' 21):
בעיה אחרת בכלכלה סוציאליסטית היא של אחריות ויוזמה, וגם באשר לה סבר מיזס שהפתרון שהציעו הוגים סוציאליסטיים אינו מספק:
מיזס טען כי הסוציאליסטים מניחים כי השינוי שיבוצע עם עלות הסוציאליזם — הלאמת אמצעי הייצור — אינו אלא שינוי קוסמטי וכי המערכת תוסיף לתפקד כפי שתפקדה קודם להלאמה, רק תחת הנהלה חדשה. עם זאת, הסוגיה שהם מתעלמים ממנה היא העובדה שההלאמה משנה את אופי אמצעי הייצור המולאמים מיסודם. לנין מניח, אומר מיזס, כי הצורך הדוחק ביותר הוא נטילת משימות ניהול החשבונות והארגון מידי הבורגנות, אך מתעלם מן העובדה שלא ניתן לנהל חשבונות בהיעדר בסיס לחישוב.
התגובה הסוציאליסטית
כלכלנים סוציאליסטים הציעו מספר תשובות לקריאת התגר של מיזס. הבולטים במשיבים הם פרד מ. טיילור, ה. ד. דיקינסון, אוסקר לנגה ומאוחר יותר אבא לרנר. הטיעון הראשוני שהועלה, בין השאר על ידי דיקינסון, טיילור ולאנגה וכן מוריס ה. דוב, היה שניתן להתגבר על בעיית החישוב באמצעות חישוב אקונומטרי.
על פי טענות אלו, שהועלו בעיקר בסוף שנות העשרים ותחילת שנות השלושים למאה העשרים, אם מניחים כי יש מצב סופי של שיווי משקל, ובו מחירו של מוצר הוא המחיר "האמיתי", ואם המערכת הכלכלית כולה היא שורה של משוואות שיש להן פתרון המאפשר להגיע למצב זה, הרי שהבעיה הופכת לסוגיה "הנדסית" או "טכנולוגית", וניתן למצוא את המחיר הסופי של כל מוצר ומוצר באמצעות פתרון משוואות ולראסניות.
כדי להפוך את בעיית החישוב הכלכלי לסוגיה אקונומטרית-טכנית גרידא היה צורך להוציא מהדגם אלמנטים הקשורים בזמן, באי-ודאות, באי-ידיעה ובידיעה חלקית.
לאנגה אף הוא הגיע למסקנה כי לא מעשי להמשיך להזות על מנגנון אידיאלי שיפתור את הבעיה שמנגנון השוק פותר באופן מתמיד בעצמו. עם זאת, חתר לנגה לבטל את העיוותים ואת אי-היעילות המובנות, לדעתו, במנגנון השוק. המודל שבנה כולל מנגנון שוק רגיל לקביעת מחירי מוצרי-צריכה באמצעות ביקוש והיצע, כאשר גם השכר נקבע על פי כללים אלו. עם זאת, כדי לפצות על אי-השוויון שיצרו פערי שכר הציע לאנגה תשלום "דיבידנד חברתי" מאזן לפי קביעותיו של ועד תכנון מרכזי.
ועד התכנון המרכזי זה יהיה אחראי גם לקביעת מחיריהם של מוצרי משנה וקרקע, ושיטת הקביעה תתבסס על 'ניסוי וטעייה': תחילה ייקבעו מחירים שרירותיים ואחר כך, לפי תנאי הביקוש וההיצע, ישונה המחיר עד הגעה להתאמה טובה. במילים אחרות, ועד התכנון אמור לשמש בתפקיד "המוכר במכירה פומבית" של ואלרה ולהגיע בהליך הדרגתי למחיר "שיווי המשקל". כלומר, גם במודל משופר זה, עדיין יתבססו ההחלטות העיקריות על הנחה שזמן וידע אינם גורמים מרכזיים בקביעת המחיר או, ניסוח אחר, על הנחה שהשוק אינו תהליך דינמי אלא מצב סטטי.
גם במודל המשופר הזה של לאנגה נמשכת החתירה ליעד הסטטי של מחיר שיווי-משקל סופי - בדיוק כמו במתודה ה'אקונומטרית'. מתוך טעות, הוא מפרש את התייחסותו של האייק (ושל ליונל רובינס) להליך "ניסוי וטעייה" בשוק כאילו מדובר בתהליך של ניסוי וטעייה בדרך להגעה למחיר שיווי-משקל סטטי וסופי. מתוך כך, הוא סבור כי ועד התכנון יכול לפתוח במחירים היסטוריים כלשהם ובאמצעות שורת צעדי ניסוי וטעייה להתקרב בהדרגה ליעד, "עד שלבסוף מגיעים לשיווי-משקל". למעשה, האייק מתייחס בדבריו לא לניסוי וטעייה בדרך למחיר שיווי-המשקל, אלא לניסוי ולטעייה של היזם, הפועל בנסיבות של ידע חלקי בנוגע להתרחשות העתידית בשוק.
במובן זה ניתן לומר שאי-ההבנה כאן נובעת מכך שלאנגה התייחס לתפישותיו של האייק ולגישה של האסכולה האוסטרית בכלל מתוך מסגרת ההתייחסות של התפישה הקלאסית והמרקסיסטית, המניחה כי ישנו מחיר אידיאלי אפלטוני שניתן להגיע אליו ושהמצב שצריך לבחון בניתוח התאורטי הוא של תחרות מושלמת. על פי התפישה האוסטרית, לעומת זאת, השוק הוא התרחשות תחרותית דינמית ומתמדת, לא מושלמת ולא שלמה בהגדרה. כך, על פי גישה זו, כל מחיר הוא מחיר שיווי-המשקל במובן זה שכל מחיר בכלכלת שוק משקף את הערכת השחקנים בשוק. מנקודת מבט אחרת, אף מחיר אינו מחיר שיווי-המשקל, משום שכל פעולה בשוק משנה את ההעדפה האישית של השחקן הפועל ומכאן גם את מחיר שיווי-המשקל ה"אידיאלי". לדוגמה, אם חובב שוקולד קונה חפיסת שוקולד, הפעולה משנה את מידת רצונו לקנות חפיסת שוקולד נוספת, ומתוך כך גם את מחיר שיווי המשקל. במילים אחרות, לאנגה חותר למצוא את הגביע הקדוש, כאשר מיזס כופר בעצם קיומו של גביע כזה מלכתחילה.
עיון נוסף
Ludwig von Mises
מוסטפא אל-כאזמי
מֻסְטַפַא אלְ-כאזמי (בערבית: مصطفى الكاظمي, תעתיק: מצטפא אל-כאט'מי; נולד ב־5 ביולי 1967 ) היה ראש ממשלת עיראק בין השנים 2020–2022. בשנים 2016–2020 היה ראש שירות המודיעין הלאומי בעיראק והוביל את המודיעין העיראקי בענייני ביטחון הפנים ומדיניות חוץ. לאל-כאזמי מעל 15 שנות שירות בעיראק, תוך התמקדות בפתרון סכסוכים.
ביוגרפיה
מוסטפא אל-כאזמי נולד בבגדאד, בירת עיראק, בשנת 1967. יש לו אזרחות בריטית נוסף על זו העיראקית. הוא בעל תואר ראשון במשפטים.
אל-כאזמי התנגד לדיקטטורה של משטר סדאם חוסיין וחי בגלות במשך כמה שנים, אף על פי שלא היה קשור לאף מפלגה בפוליטיקה העיראקית. בין השנים 2003–2010 ניהל את "קרן הזיכרון העיראקית" בלונדון. מטרת הקרן הייתה תיעוד פשעי משטרו של סדאם חוסיין ואיסוף קטעים מקורבנות המשטר במדינות שונות. בנוסף, אל-כאזמי היה בעל טור ועורך מחלקת עיראק בעיתון באל-מוניטור. הוא פרסם מספר ספרים ומחקרים, הידוע שבהם הוא "שאלת עיראק".
לאחר חודשים של הפגנות שפרצו ברחבי עיראק באוקטובר 2019 והתפטרות ראש הממשלה עאדל עבד אל-מהדי וממשלתו, אל-כאזמי הפך למתמודד מוביל על ראשות הממשלה. ב־9 באפריל 2020, הוא נקרא על ידי הנשיא ברהם צאלח לתפקיד ראש הממשלה, האדם השלישי שנקרא להנהיג את המדינה תוך 10 שבועות בלבד. כאזמי נקרא לאחר שראש הממשלה המיועד הקודם, עדנאן א-זורפי, הודיע שלא הצליח להשיג מספיק תמיכה כדי להקים ממשלה. הוא נכנס לתפקיד ב־7 במאי 2020.
ב־7 בנובמבר 2021 ניצל מהתנקשות באמצעות מתקפת מל"טים ממולכדים על ביתו בבגדאד. אף ארגון לא נטל אחריות על ההתנקשות, אך קיים קונצנזוס מודיעני שההתקפה בוצעה על ידי מיליציות פרו-איראניות.
ב־27 באוקטובר 2022 החליף אותו מוחמד שייע אל-סודאני בתפקיד ראש ממשלת עיראק.
גורו (פירושונים)
{{פירושונים|
ראו גם
}}
פור פאטה
פור פאטה (בצרפתית: Fort Paté) הוא מבצר שנמצא באי פאטה שבשפך נהר ז'ירונד כקילומטר ממערב לעיר בלאי (Blaye).
פור פאטה יחד עם פור מדוק ומצודת בלאי נבנו על מנת להגן על בורדו והנמל שלה מפני שודדי ים והתקפות מצד הבריטים והספרדים. בשנת 1690 אישר לואי הארבעה עשר את בניית המבצר והבנייה החלה ב-1693. המבצר נבנה בצורה אליפטית וגובהו 12 מטר. הוא נמצא בקו ראייה הן מפור מדוק והן ממצודת בליי שיחד יוצרים את ההגנה על שפך נהר הז'ירונד. המבנה יועד לעשרים גברים, הוא בצורת טבעת, מצויד בבור מים מתוקים, קפלה וחבית אבקת שרפה. זהו מייצג הישג אדריכלי אמיתי, מכיוון שחוסר היציבות של הקרקע דרש לבנות את המצודה על אדן עץ.
מצב שמירה
פור פאטה נמצא ברשימת האתרים ההיסטוריים של צרפת משנת 1935 והוגדר כאתר מורשת עולמית של אונסק"ו ב-2008 כאחד מביצורי וובאן. מפת התבליט של המצודה עדיין קיימת ומוצגת במוזיאון האינוולידס בפריז.
.org
.org (מאנגלית: organization) היא סיומת אינטרנט לשמות מתחם (Domains), אשר נמצאת בשימוש נרחב באינטרנט. סיומת זו היא אחת הסיומות המקוריות אשר הוגדרו בינואר 1985, והפכה לסיומת הנפוצה ביותר לשמות מתחם. הסיומת מגיע מהמילה האנגלית organization – ארגון, ונועדה לאתרים של גופים ללא כוונת רווח, אך כלל זה אינו נאכף. מספר הכתובת הרשומות תחת סיומת זו גדל מפחות ממיליון בשנות התשעים, לעשרה מיליון נכון ליוני 2013. בין הכתובות נמצאת גם he.wikipedia.org, אתר ויקיפדיה זה.
היסטוריה
התחום .org היה אחד מהסיומות המקוריות ברמה העליונה של שמות המתחם, יחד עם com, us, edu ,gov ,mil ו־net שהוקמו בינואר 1985. הוא נועד במקור עבור ארגונים ללא כוונת רווח או ארגונים בעלי אופי לא מסחרי שלא עמדו בדרישות עבור סיומות אחרות. חברת MITRE הייתה הקבוצה הראשונה שרשמה תחום של ארגון עם mitre.org ביולי 1985. הסיומת מופעלת מאז 1 בינואר 2003 על ידי הארגון Public Interest Registry, אשר לקח על עצמו את המשימה מ־VeriSign Global Registry Services, חטיבה של החברה VeriSign.
שמשון בובר
שמשון בובר (14 במאי 1932 – 9 במאי 2010) היה מורה לחינוך גופני וימאות ומחנך. ממייסדי השייט התחרותי בישראל והקמת איגוד השייט בישראל. בובר שימש בתפקידים רבים בספורט הישראלי ביניהם מנהל אגף הספורט בהפועל ויו"ר התאחדות הספורט. כמוכן היה גם יו"ר איגוד השייט ויו"ר איגוד ההתעמלות וכן תפקידים נוספים. הוא אחד האחראים לכך שענף השיט נחשב לענף אולימפי מוביל בישראל.
משפחה וילדות
האב עלה ראשון בשנת 1935 בהיותו בן שלוש הגיע בובר עם אמו לנמל יפו והתאחדו עם האב. בדרכם לישראל שוכנעה הרטה בובר להחליף את שמו הפרטי לשמשון גם בשל גופו הגדול. ההורים התחילו את חייהם במושב עין גנים אך מאחר שלא היו חקלאים עברו לתל אביב. האב ניצל את כישוריו והחל לנגן בפסנתר בבתי קפה.
בובר החל ללמוד בית הספר לדוגמה על שם הנרייטה סאלד המורה שלו הייתה רחל צברי. אחרי שנתיים עברה המשפחה לירושלים וגרה בשכונת רחביה ובובר למד בבית ספר הדתי "תחכמוני". בערבים הצטרף לאביו וליוה אותו בניגון על מפוחית פה.
בשנת 1945 ההורים התגרשו ושמשון עבר עם אביו לחיפה וגרו ברחוב הרצליה. שם למד ערבית מילדי השכנים. הצטרף ל השתתף בפעולות יצא לטיולים רבים.
בשנת 1943 כשהיה בן 11 עבר עם אביו לנהרייה, שם נישא מחדש ונולד דני אח לשמשון. האם הרטה נשאה מחדש ועברה גם היא לגור בנהריה עם בעלה קרלו פינצי.
הימיה בנהריה
מיסד הימייה בנהריה היה מנדל פירשט מקיבוץ עברון. שמשון בילה הרבה בחוף הים. חברים הציעו לו ולחבריו להצטרף לימיה
מדברי ד"ר שמשון שושני, שמשון נשבה בקסם הים את חובותיו לבית הספר מילא באופן חלקי ואת כל זמנו בילה בימייה. . כאשר התחיל להדריך בימייה התנתק כליל מהשומר הצעיר. נערי הימיה קיבלו מדים וכובע מצחייה. כל שבת לפני תחילת הפעילות נערך מסדר. שמשון למד לנגן במפוחית פה בעיקר שירים רוסיים. השירה הייתה חלק בבלתי נפרד מהווי ההפלגות בסירות.
ההפלגות בשלב הראשון היו חתירה משוטים, שלב שני במפרשים לאכזיב וחזרה. בקיץ שנת 1945 נשלח לקורס מדריכים מטעם החבל הימי לישראל שהתנהל בשדות ים. שמואל טנקוס היה מפקד הקורס וזלמן פרח הדריך בו. הפקד הישיר היה בנימין תלם. אחרי זמן קצר הוסמך כמפקד סירה ומדריך.
סיוע להעפלה
בהיותו בן 14 עבר את החוויה המכוננת של הורדת מעפילים מהאנייה 'חנה סנש' שהגיעה לחוף נהרייה ב-24 בדצמבר 1945. בשל שמועה שהצבא הבריטי מגיע עזבו אנשי הפלי"ם וחניכי הפלוגה הימית בפיקוד שמשון בובר השלימו את המשימה בהעברת חבל ושרשרת חיה הורדו כולם לחוף פרט למעפילה אחת שטבעה. על פעולה זאת כתב אלתרמן בטור השביעי את . בובר היה מאותם נערים שעמדו אותו לילה במים בחוף נהרייה. בית הסירות על שם חנה סנש נבנה בעזרת תושבי נהרייה.
ב-16 בנובמבר 1946 חמקה עליה (אוניית מעפילים) והגיעה לחוף נהריה. נערי הימיה היו מוכנים והורידו בסירותיהם את המעפילים אל החוף. המעפילים פוזרו בין בתי התושבים.
ב-1 בינואר 1948 הגיעה האונייה האומות המאוחדות (אוניית מעפילים) לחוף נהריה בצהרי היום. לנערי הימיה לא הייתה התראה. מיד רצו לבית הסירות והורידו סירות למים. כ-537 מעפילים הורדו ותושבי נהריה לקחו אותם לביתם. 131 מעפילים נתפסו על ידי הבריטים ונלקחו למחנה מעצר. הנערים עם הסירות חתרו לשבי ציון ונשארו שם עד תום העוצר שהוכרז על ידי הבריטים. בלילה נעשה הים סוער והגלים פירקו את האונייה.
שירות ביטחוני
היות שבובר היה גדל גוף נראה מבוגר מגילו האמיתי. בשנת 1946 גויס להגנה ובמקביל גייסו אותו הבריטים לנוטרים.
לאחר הכרזת האו"ם בכ"ט בנובמבר, החל המצור הערבי על נהרייה שהייתה מוקפת יישובים ערבים. הכניסה והיציאה והאספקה הועברו בדרך הים. בובר בסירה קטנה העביר נוסעים מחיפה לנהריה. לקראת פסח 1948 העביר עם חברו גבינות של מחלבת שטראוס לאונייה שעגנה מול נהריה ולקחה אותם לחיפה. במלחמת העצמאות הצטיינו נערי הימייה מנהרייה בפעילות השטה לעיר הנצורה.
ניהול הימייה
תוך כדי מלחמת העצמאות אחרי שחרור חיפה מערבייה עבר בובר לעבודה בנמל חיפה. תחילה בחברת שירותי ים עוגן ואחר כך כהגאי בסירת הנתב. אחרי כשנה קיבל הצעה ממנדל פירשט לחזור לנהריה ולנהל את הימייה.
בובר המשיך את הפעילות הרבה והוסיף בארגון טקסים תחרויות. ביום העצמאות הופיעו להקות מחול במגרש הכדורגל. לדברי חניכיו: ,
בימייה בנהריה שולבו בנות אשר נדרשו לאותם מאמצים, ומילאו את כל המטלות. אחת מהנערות המשתתפות הייתה רעיה שטראוס.
בחיל הים
ב-1950 התגייס לחיל הים והיה בין מקימי מערכת הדרכת הימאות, חתירה ומפרשנות בקורס חובלים. המשיך להיות בקשר עם הימיה בנהריה. משימה בה הצטיין הייתה הכנת משמר כבוד לביקורו של אדמירל לואי מאונטבאטן בישראל ב-29 ביולי 1952. היה זה טקס מושקע ביותר משמר הכבוד התאמן חודש שלם. קיבלו רובים חדשים כולל לוח מתכת לכת הרובה. הנעליים צוחצחו לעילא עד כדי ברק ראי ולסוליות נדפקו מסמרים. בובר בקולו הרועם ובגובהו היה ניכר כמנצח על הפעילות. קבלת הפנים נערכה בנמל תל אביב. האדמירל שהגיע באוניית הצי המלכותי הבריטי מלווה בשתי בנותיו, התרשם ושיבח את המשמר.
לאחר השחרור משירות חובה המשיך להדריך חובלים בשרות המילואים, עד גיל 59. בובר גם הדריך ימאות בשייטת 13.
מורה לספורט
בסוף שנת 1952 נענה בובר להצעתו של מנדל פירשט והחל בתפקיד מורה להתעמלות בבית הספר העממי בשיכון עמידר בנהריה במעברת העולים. ובכפר שנתיב השיירה. תוך כדי עבודה לקח קורסים בחינוך גופני. בשנת 1953 החל ללמד גם בשלושה בתי ספר בעכו. בקיץ 1954 נשלח לקורס של שנה במחנה יונה בתל אביב. באותה שנה תוך כדי לימודים הדריך בימאות את הפלוגה הימית של הפועל תל אביב בירקון. ויום אחד בשבוע הדריך בחולון.
שייט בשדות ים
בשנת 1955 בעקבות פנייה של יצחק אופק ממרכזי הימיה של הפועל לנהל קורס ימי. המקום בשדות ים התאים לכך ויהודה רתם מזכיר הקיבוץ הסכים ברצון. לקורס הגיעו כ-100 נערים ונערות מכל ישראל. הסמיך לדרגות שיט שונות. הסידור היה שבועיים אימונים ושבועיים עבודות בענפי המשק. הקורסים זכו לבקורות חיוביות מאוד.
לקראת סיום הקורס ביקש יהודה רתם את בובר להישאר עם סירות ומדריכים ולהעביר קורס לילדי שדות ים. במהלך הקורס שוכנע בובר לעבור לשדות ים באופן קבוע.
בספטמבר 1955 יצא בובר עם סירה בהפלגת הפועל לפמגוסטה בקפריסין. שם פגש גם את פרודרומוס פאפאואסיליו. הופעת הנוער הישראלי ובובר עצמו עשתה רושם חזק על אנשי פמגוסטה.
את פיקוד על הימייה בנהריה העביר לשמשון שושני ונשארו בקשר טוב. כך עבר בובר מנהרייה לשדות ים, והקים בו את המרכז הימי. את הסירה הראשונה "ברטי" קיבל מנהריה. יחד עם גדעון רז השיט אותה לשדות ים.